IXEF WIS SIN: TASUQILT N WUNGAL ugama i tafat, ad iyi-d-isken lweḥc n tsusmi, deg yiḍ ad nemyeɛnaq, ad ṭṭseɣ s tirga anda llan lerwaḥ n yimeɛcaq d yimedyazen, di tefsut ad leḥḥuɣ nekk d tayri gar yidurar d luḍa, ad neḍfer later n uḍar n tudert i yeččuren d tijeǧǧigin si yal tiɣmi , ad nsew timeqwa tineggura n ugeffur si tjeǧǧigin kul ṣṣifa, deg unebdu ad senndeɣ aqqerru-iw ɣer uqerru n tayri ɣef taffiwin n uṣaɣur, ussu-nneɣ d leḥcic, aɣummu-nneɣ d igenni, ad nɛawez i waggur d yitran, deg umwan ad nruḥ nekk d tayri ɣer tferranin ad neqqim tama n tesyar, ad nwali isekla mi asen-ɣellin yiceṭṭiḍen, ad nwali lefrug n yefrax ittuɣalen seg ssaḥel, ma deg tegrest ad neqqim nekk d tayri tama n lkanun ad d-neḥku tiḥkayin n tsutiwin i iɛeddan, d yissalen n yigduden d yiɣerfan. Di temẓi-w ad iyi-tili tayri d ttrebga, ad tuɣal d asalel, di tewser d lwens, ad teqqim yidi arma d taggara n tudert a Salma. Armatussa-d lmut, arma nemlal sdat n Rebbi.